TUKUMA NOVADA DOME

**SATIKSMES ORGANIZĀCIJAS UN KUSTĪBAS DROŠĪBAS KOMISIJA**

Reģistrācijas Nr. 90000050975

Talsu iela 4, Tukums, Tukuma novads, LV-3101

Tālrunis 63122707, mobilais tālrunis 26603299, 29288876

[www.tukums.lv](http://www.tukums.lv) e-pasts: pasts@tukums.lv

|  |
| --- |
|  |

**SĒDES PROTOKOLS**

Tukumā

2023. gada 14. martā SOK/23/2

Tukuma novada domes Satiksmes organizācijas un kustības drošības komisijas (turpmāk – Komisija) sēde sasaukta 2023. gada 14. martā plkst. 11.00, Tukuma novada pašvaldībā, Talsu ielā  4, Tukumā.

Sēdi plkst. 11.00 atklāj un vada Komisijas priekšsēdētāja vietnieks Rolands Melderis.

Sēdi protokolē Lietvedības un IT nodaļas lietvedības sekretāre Indra Litke.

Sēdē piedalās:

* Komisijas locekļi – Egīls Dude, Leonarda Koršunova, Sanita Limanska, Vladislavs Krūmiņš, Janeks Bahs, Armands Jēgers, Aldis Siliņš, Andris Kalnozols;
* Tukuma novada domes deputāts Mārtiņš Limanskis;
* Sabiedrisko attiecību un mārketinga nodaļas sabiedrisko attiecību speciāliste Sintija Zekunde;
* laikraksta “Neatkarīgās Tukuma Ziņas” žurnāliste Agita Puķīte
* SIA “Apgāds Zvaigzne ABC” Tukuma grāmatnīcas vadītāja Ilze Cērpiņa;
* Lapmežciema pagasta pārvaldes vadītāja Laura Šmite.

Sēdē nepiedalās Komisijas locekļi: Juris Vitauskis, Armands Hohfelds, Māris Kalniņš, Guntis Zariņš, Andris Lazarevs.

*Saskaņā ar Informācijas atklātības likuma 5. panta otrās daļas 4. punktu lēmumu projektos norādītie personu dati ir ierobežotas pieejamības informācija un atbilstīgi Pašvaldību likuma 27. panta ceturtajai daļai netiek publiskoti.*

**Darba kārtībā:**

1. Par satiksmes organizāciju pie AS “Tukuma Piens” un Slocenes ielā 3, Tukumā, Tukuma novadā.

2. Par satiksmes organizāciju Pļavas ielā, Tukumā, Tukuma novadā.

3. Par papildzīmes Nr. 849 “Pārējā papildinformācija – SIA “Apgāds Zvaigzne ABC” klientiem, darba dienās no 9.00 līdz 18.00” uzstādīšanu Katrīnas laukumā, Tukumā, Tukuma novadā.

4. Par satiksmes organizāciju Bigauņciemā, Lapmežciema pagastā, Tukuma novadā.

5. Par satiksmes organizāciju Ezera ielā, Lapmežciemā, Tukuma novadā.

6. Par satiksmes organizāciju pie ēkas Šēseles ielā 1, Tukumā, Tukuma novadā.

1. §

**Par satiksmes organizāciju pie AS “Tukuma Piens” un Slocenes ielā 3,**

**Tukumā, Tukuma novadā**

ZIŅO: Rolands Melderis*.*

IZSAKĀS: Janeks Bahs, Vladislavs Krūmiņš, Leonarda Koršunova, Egīls Dude, Armands Jēgers, Sanita Limanska.

Rolands Melderis informē, ka AS “Tukuma Piens” direktors Ints Poškus savā iesniegumā lūdz uzstādīt ceļa zīmi Nr. 537 “Stāvvieta” ar papildzīmēm Nr. 835 “Transportlīdzekļa novietojuma veids stāvvietā”, Nr. 849 “Pārējā papildinformācija – veikala klientiem” un Nr. 840 “Stāvēšanas laiks 30 min”, kā arī noņemt ceļa zīmi Nr. 326 “Apstāties aizliegts”, kas uzstādīta Slocenes ielā pie ēkas Nr. 3, Tukumā, Tukuma novadā.

Leonarda Koršunova piebilst, ka transportlīdzekļu stāvvietas izvietotas uz AS “Tukuma Piens” piederošas zemes.

Janeks Bahs, Rolands Melderis, Vladislavs Krūmiņš, Leonarda Koršunova, Egīls Dude, Sanita Limanska diskutē par iespējami labāko ceļa zīmju izvietošanas variantu.

Leonarda Koršunova atzīst, ka savulaik aizlieguma ceļa zīme Nr. 326 “Apstāties aizliegts” pie ēkas Slocenes ielā 3, Tukumā, Tukuma novadā, tika izvietota, jo tuvējās dzīvojamās mājas iedzīvotāji tur novietoja savas automašīnas, kas traucēja satiksmei, šobrīd tāda problēma nepastāv, tādēļ ir lūgums noņemt aizlieguma ceļa zīmi Nr. 326 “Apstāties aizliegts” pie ēkas Slocenes ielā 3, Tukumā, Tukuma novadā.

Rolands Melderis aicina Komisijas locekļus balsot par iesniegumā izteiktā lūguma atbalstīšanu.

Atklāti balsojot, ar 9 (deviņām) balsīm par (Rolands Melderis, Egīls Dude, Leonarda Koršunova, Sanita Limanska, Vladislavs Krūmiņš, Janeks Bahs, Armands Jēgers, Aldis Siliņš, Andris Kalnozols), pret – nav, atturas – nav,

Komisija nolemj: atļaut AS “Tukuma Piens” uzstādīt ceļa zīmi Nr. 537 “Stāvvieta” ar papildzīmēm Nr. 807 “Darbības zona 10 m”, Nr. 849 “Pārējā papildinformācija – veikala klientiem” un Nr. 840 “Stāvēšanas laiks 30 min”; uzdot Tukuma novada pašvaldības iestādes “Pašvaldības administrācija” Komunālai nodaļai noņemt aizlieguma ceļa zīmes Nr. 326 “Apstāties aizliegts” pie ēkas Slocenes ielā 3, Tukumā, Tukuma novadā.

2. §

**Par satiksmes organizāciju Pļavas ielā, Tukumā, Tukuma novadā**

ZIŅO: Rolands Melderis.

IZSAKĀS: Rolands Melderis, Leonarda Koršunova, Vladislavs Krūmiņš, Armands Jēgers, Janeks Bahs.

Rolands Melderis informē, ka Armands Artihovičs savā iesniegumā norāda uz bīstamām satiksmes kustības situācijām Pļavas ielas krustojumā ar, tā saucamo, veco Pļavas ielu, kurš pēc būtības ir vienādas nozīmes krustojums un tajā darbojas labās rokas likums, tomēr jaunā Pļavas iela vizuāli izskatās pēc galvenās ielas, tādēļ tur autovadītāji neiedomājas, ka būtu jādod ceļš no mazās ieliņas izbraucošajam autotransportam. Iesniedzējs uzskata, ka šajā krustojumā būtu jāuzstāda ceļa zīme “Dodiet ceļu”. Rolands Melderis uzskata, ka nav obligāti jāuzstāda ceļa zīmes, jo asfaltētā iela uzskatāma par galveno ceļu.

Janeks Bahs uzskata, ka satiksmes drošībai būtu vēlams uzstādīt ceļa zīmi “Dodiet ceļu”.

Vladislavs Krūmiņš iebilst, ka neredz jēgu ceļa zīmes uzstādīšanai, ka tādā gadījumā nepieciešams uzstādīt arī ceļa zīmi “Galvenais ceļš”.

Rolands Melderis aicina Komisijas locekļus balsot par lēmumu uzstādīt ceļa zīmes Nr. 201 “Galvenais ceļš” uz Pļavas ielas, Tukumā, pirms un pēc krustojuma ar grantēto Pļavas ielu, un Nr. 206 “Dodiet ceļu” uz grantētās Pļavas ielas pirms krustojuma ar asfaltēto Pļavas ielu, Tukumā.

Atklāti balsojot, ar 8 (astoņām) balsīm par (Rolands Melderis, Egīls Dude, Leonarda Koršunova, Sanita Limanska, Janeks Bahs, Armands Jēgers, Aldis Siliņš, Andris Kalnozols), ar 1 (vienu) balsi pret (Vladislavs Krūmiņš), atturas – nav,

Komisija nolemj: apmierināt Iesniedzēja lūgumu uzstādīt ceļa zīmes Nr. 201 “Galvenais ceļš” uz Pļavas ielas, Tukumā, pirms un pēc krustojuma ar grantēto Pļavas ielu, un Nr. 206 “Dodiet ceļu” uz grantētās Pļavas ielas pirms krustojuma ar asfaltēto Pļavas ielu, Tukumā; uzdot līdz 2023. gada 28. aprīlim Tukuma novada pašvaldības iestādes “Pašvaldības administrācija” Komunālai nodaļai organizēt ceļa zīmju uzstādīšanu:

- ceļa zīmes Nr. 201 “Galvenais ceļš” uz Pļavas ielas, Tukumā, pirms un pēc krustojuma ar grantēto Pļavas ielu, Tukumā;

- ceļa zīmi Nr. 206 “Dodiet ceļu” uz grantētās Pļavas ielas, Tukumā, pirms krustojuma ar asfaltēto Pļavas ielu, Tukumā.

3. §

**Par papildzīmes Nr. 849 “Pārējā papildinformācija – SIA “Apgāds Zvaigzne ABC” klientiem, darba dienās no 9.00 līdz 18.00” uzstādīšanu Katrīnas laukumā,**

**Tukumā, Tukuma novadā**

ZIŅO: Rolands Melderis.

IZSAKĀS: Ilze Cērpiņa, Leonarda Koršunova, Vladislavs Krūmiņš, Janeks Bahs, Egīls Dude, Sanita Limanska, Rolands Melderis, Andris Kalnozols.

Rolands Melderis informē, ka SIA “Apgāds Zvaigzne ABC” Tukuma grāmatnīcas vadītāja Ilze Cērpiņa savā iesniegumā lūdz uzstādīt papildzīmi “SIA “Apgāds Zvaigzne ABC” klientiem darba dienās no 9.00 līdz 18.00” Katrīnas laukumā, Tukumā, Tukuma novadā.

Sēdē uzaicinātā Ilze Cērpiņa skaidro, ka grāmatnīcas sētas pusē tiek pievestas un izsniegtas veikala preces, pēc mācību grāmatām brauc arī skolas. Transportlīdzekļu vadītājiem vairākkārt ir uzlikti naudas sodi par neatļautu transportlīdzekļu stāvēšanu.

Andris Kalnozols uzskata, ka preču piegādātāju un saņēmēju transportlīdzeklī varētu novietot grāmatnīcas klienta karti, lai pašvaldības policijas darbiniekam būtu saprotams, kādēļ transportlīdzeklis novietots minētajā vietā.

Leonarda Koršunova, Vladislavs Krūmiņš, Janeks Bahs, Egīls Dude, Sanita Limanska, Rolands Melderis, Andris Kalnozols diskutē par labāko risinājumu šajā situācijā.

Janeks Bahs domā, ka, uzstādot papildzīmi “Darba dienās no 9.00–18.00”, iedzīvotāji būtu ieguvēji, jo brīvdienās transportlīdzekli minētajā vietā drīkstētu novietot visi.

Rolands Melderis aicina Komisijas locekļus balsot par iesniegumā minētā lūguma noraidīšanu un papildzīmes Nr. 828 “Darba dienās no 9.00–18.00” uzstādīšanu.

Atklāti balsojot, ar 8 (astoņām) balsīm par (Rolands Melderis, Egīls Dude, Leonarda Koršunova, Vladislavs Krūmiņš, Janeks Bahs, Armands Jēgers, Aldis Siliņš, Andris Kalnozols), pret – nav, 1 (viens) atturas (Sanita Limanska),

Komisija nolemj: noraidīt SIA “Apgāds Zvaigzne ABC” 2023. gada 14. februāra iesniegumu (reģ. Nr. 1330); uzdot Tukuma novada pašvaldības iestādes “Pašvaldības administrācija” Komunālai nodaļai uzstādīt papildzīmi Nr. 828 “Darba dienās no 9.00–18.00”, pie esošās ceļa zīmes Nr. 327 “Stāvēt aizliegts” ar papildzīmi Nr. 804 “Darbības zona 9 m” Katrīnas laukumā, Tukumā, Tukuma novadā.

4. §

**Par satiksmes organizāciju Bigauņciemā, Lapmežciema pagastā, Tukuma novadā**

ZIŅO: Rolands Melderis.

IZSAKĀS: Laura Šmite, Leonarda Koršunova, Rolands Melderis, Janeks Bahs.

Rolands Melderis informē, ka Lapmežciema pagasta pārvaldes vadītāja Laura Šmite lūdz saskaņot ceļa zīmju Nr. 326 “Apstāties aizliegts” uzstādīšanu Meža ielā, Bigauņciemā, Lapmežciema pagastā, un Nr. 525 “Maksimālā ātruma ierobežojuma zona 30 km/h” Meža ielas un Slocenes ielas pieguļošajā teritorijā Bigauņciemā, Lapmežciema pagastā.

Uz sēdi uzaicinātā Laura Šmite paskaidro, ka, pamatojoties uz Lapmežciema pagasta iedzīvotāju konsultatīvās padomes ieteikumu, lūdz Meža ielā, Bigauņciemā, Lapmežciema pagastā, Tukuma novadā, izvietot ceļa zīmes Nr. 326 “Apstāties aizliegts” un Meža ielas un Slocenes ielas pieguļošajā teritorijā Bigauņciemā, Lapmežciema pagastā, izvietot ceļa zīmes Nr. 525 “Maksimālā ātruma ierobežojuma zona 30 km/h”. Minēto lūgumu pamato ar to, ka norādītā teritorija ir blīvi apdzīvota ar ļoti šaurām ielām, bez atdalītiem gājēju celiņiem, vasaras laikā Meža ielā tiek novietotas tūristu un atpūtnieku automašīnas abās ielas pusēs, līdz ar to pa šo ielu ir apgrūtināta satiksmes kustība.

Rolands Melderis jautā, vai piemērotāka nebūtu ceļa zīme “Stāvēt aizliegts”, izskaidro abu ceļa zīmju nozīmi.

Laura Šmite piekrīt, ka Meža ielas abās pusēs vajadzētu izvietot ceļa zīmes “Stāvēt aizliegts”.

Janeks Bahs uzskata, ka minētais lūgums būtu atbalstāms.

Rolands Melderis aicina Komisijas locekļus balsot par ceļa zīmju Nr. 327 “Stāvēt aizliegts” uzstādīšanu uz Meža ielas, Lapmežciema pagastā, Tukuma novadā, un norādījuma ceļa zīmju Nr. 525 “Maksimālā ātruma ierobežojuma zona 30 km/h” un Nr. 526 “Maksimālā ātruma ierobežojuma zona 30 km/h beigas” uzstādīšanu Bigauņciemā, Lapmežciema pagastā, Tukuma novadā.

Atklāti balsojot, ar 9 (deviņām) balsīm par (Rolands Melderis, Egīls Dude, Leonarda Koršunova, Sanita Limanska, Vladislavs Krūmiņš, Janeks Bahs, Armands Jēgers, Aldis Siliņš, Andris Kalnozols), pret – nav, atturas – nav,

Komisija nolemj:

1. Apmierināt Iesniedzējas lūgumu saskaņot ceļa zīmju Nr. 327 “Stāvēt aizliegts” uzstādīšanu uz Meža ielas, Lapmežciema pagastā, Tukuma novadā (virzienā uz reģionālo autoceļu P128 “Sloka–Talsi”):

1.1. abās ceļa pusēs aiz krustojuma ar Grantskalna ielu;

1.2. abās ceļa pusēs pirms un aiz krustojuma ar Dārza ielu;

1.3. kreisā ceļa pusē pirms krustojuma ar Kraujas ielu;

1.4. abās ceļa pusēs pirms krustojuma ar reģionālo autoceļu P128 “Sloka–Talsi”.

2. Apmierināt Iesniedzējas lūgumu saskaņot norādījuma ceļa zīmju Nr. 525 “Maksimālā ātruma ierobežojuma zona 30 km/h” un Nr. 526 “Maksimālā ātruma ierobežojuma zona 30 km/h beigas” Bigauņciemā, Lapmežciema pagastā, Tukuma novadā:

2.1. uz Meža ielas krustojumā ar reģionālo autoceļu P128 “Sloka–Talsi”;

2.2. uz Sulu ielas krustojumā ar reģionālo autoceļu P128 “Sloka–Talsi”;

2.3. uz Slocenes ielas krustojumā ar reģionālo autoceļu P128 “Sloka–Talsi”;

2.4. uz “Vecā Ķemeru ceļa” (Žubītes ielas ceļa posma turpinājums) krustojumā ar reģionālo autoceļu P128 “Sloka–Talsi”.

3. Uzdot Lapmežciema pagasta pārvaldei līdz 2023. gada 1. maijam veikt šā lēmuma 1. un 2. punktā norādīto ceļa zīmju uzstādīšanu.

5. §

**Par satiksmes organizāciju Ezera ielā, Lapmežciemā, Tukuma novadā**

ZIŅO: Rolands Melderis.

IZSAKĀS: Leonarda Koršunova, Vladislavs Krūmiņš, Janeks Bahs.

Rolands Melderis informē, ka Lapmežciema pagasta pārvaldes vadītāja Laura Šmite savā iesniegumā lūdz saskaņot ceļa zīmju Nr. 525 “Maksimālā ātruma ierobežojuma zona 30 km/h” un Nr. 526 “Maksimālā ātruma ierobežojuma zona 30 km/h beigas” uzstādīšanu Ezera ielā un tai pieguļošajā teritorijā, Lapmežciemā.

Janeks Bahs uzskata, ka lūgums būtu atbalstāms.

Rolands Melderis aicina Komisijas locekļus balsot par atļauju uzstādīt norādījuma ceļa zīmes Nr. 525 “Maksimālā ātruma ierobežojuma zona 30 km/h” un Nr. 526 “Maksimālā ātruma ierobežojuma zona 30 km/h” beigas” Lapmežciemā, norādītajās vietās.

Atklāti balsojot, ar 9 (deviņām) balsīm par (Rolands Melderis, Egīls Dude, Leonarda Koršunova, Sanita Limanska, Vladislavs Krūmiņš, Janeks Bahs, Armands Jēgers, Aldis Siliņš, Andris Kalnozols), pret – nav, atturas – nav,

Komisija nolemj:

1. Apmierināt Iesniedzējas lūgumu un atļaut uzstādīt norādījuma ceļa zīmes Nr. 525 “Maksimālā ātruma ierobežojuma zona 30 km/h” un Nr. 526 “Maksimālā ātruma ierobežojuma zona 30 km/h” beigas”:

* 1. uz Kaņiera ielas krustojumā ar reģionālo autoceļu P128 “Sloka–Talsi”;
	2. uz Ezera ielas krustojumā ar reģionālo autoceļu P128 “Sloka–Talsi”;
	3. uz Buru ielas krustojumā ar valsts vietējo autoceļu V1472 “Lapmežciems–Antiņciems”;
	4. uz Ezera ielas krustojumā ar valsts vietējo autoceļu V1472 “Lapmežciems–Antiņciems”;
	5. pie Ezera ielas Nr. 2, daudzdzīvokļu dzīvojamo māju pagalmu krustojumā ar valsts vietējo autoceļu V1472 “Lapmežciems–Antiņciems”;

1.6. pie Ezera ielas Nr. 4 (pie pasta) krustojumā ar valsts vietējo autoceļu V1472 “Lapmežciems–Antiņciems”.

2. Uzdot Lapmežciema pagasta pārvaldei līdz 2023. gada 1. maijam veikt šā lēmuma 1. punktā norādīto ceļa zīmju uzstādīšanu.

6. §

**Par satiksmes organizāciju pie ēkas Šēseles ielā 1, Tukumā, Tukuma novadā**

ZIŅO: Rolands Melderis.

IZSAKĀS: Armands Hohfelds, Leonarda Koršunova, Vladislavs Krūmiņš, Janeks Bahs.

Rolands Melderis informē, ka SIA “Ice Serviss” valdes loceklis Intars Miķelsons savā iesniegumā lūdz nomainīt esošās ceļa zīmes Nr. 326 “Apstāties aizliegts” uz ceļa zīmēm Nr. 327 “Stāvēt aizliegts” Šēseles ielā 1, Tukumā, Tukuma novadā.

Andris Kalnozols izsaka neizpratni par lūgumu, jo tuvumā atrodas divi stāvlaukumi.

Sanita Limanska skaidro, ka ceļa zīmes nomaiņa tiek lūgta, lai atpūtas klubam varētu pievest preces.

Rolands Melderis piebilst, ka ceļa zīmes nomaiņas gadījumā jāmaina arī nepārtrauktās līnijas krāsojums.

Leonarda Koršunova, Janeks Bahs, Rolands Melderis, Armands Jēgers, Vladislavs Krūmiņš, Egīls Dude, Sanita Limanska diskutē par labāko risinājumu šajā gadījumā.

Rolands Melderis aicina Komisijas locekļus balsot par aizlieguma ceļa zīmes Nr. 326 “Apstāties aizliegts” nomainīšanu pret ceļa zīmi Nr. 327 “Stāvēt aizliegts” Šēseles ielā 1, Tukumā, Tukuma novadā, kā arī horizontālā apzīmējuma pārkrāsošanu no Nr. 920 uz Nr. 922.

Atklāti balsojot, ar 7 (septiņām) balsīm par (Rolands Melderis, Egīls Dude, Leonarda Koršunova, Sanita Limanska, Janeks Bahs, Armands Jēgers, Aldis Siliņš), ar 2 (divām) balsīm pret (Vladislavs Krūmiņš, Andris Kalnozols), atturas – nav,

Komisija nolemj: apmierināt Iesniedzēja lūgumu nomainīt esošās aizlieguma ceļa zīmes Nr. 326 “Apstāties aizliegts” pret ceļa zīmēm Nr. 327 “Stāvēt aizliegts” Šēseles ielā 1, Tukumā, Tukuma novadā; uzdot Tukuma novada pašvaldības iestādes “Pašvaldības administrācija” Komunālai nodaļai organizēt aizlieguma ceļa zīmju Nr. 326 “Apstāties aizliegts” nomaiņu uz ceļa zīmēm Nr. 327 “Stāvēt aizliegts” Šēseles ielā 1, Tukumā, Tukuma novadā; uzdot Tukuma novada pašvaldības iestādes “Pašvaldības administrācija” Komunālai nodaļai, veicot horizontālo ielu apzīmējumu atjaunošanu Tukuma pilsētā, veikt horizontālā apzīmējuma pārkrāsošanu no Nr. 920 uz Nr. 922.

*Personas datus Tukuma novada pašvaldība apstrādājusi, pamatojoties uz Eiropas parlamenta un padomes regulas (ES) 2016/679 par fizisku personu aizsardzību attiecībā uz personas datu apstrādi un šādu datu brīvu apriti, ar ko atceļ Direktīvu 95/46EK, 6. panta pirmās daļas (c) punktu – apstrāde ir vajadzīga, lai izpildītu uz pārzini attiecināmu juridisku pienākumu.*

Sēdi slēdz plkst. 12.27.

Komisijas priekšsēdētāja vietnieks R. Melderis

Protokolists I. Litke